讀少陵詩
作者：陳棣
朝代：宋

paragraphs: 建安七子文，騷雅生贅疣。
除苛起膏肓，公爲第一流。
滿朝競飛翔，惟公獨淹留。
平生一嚴武，幾成鞭虎頭。
定知詩窮人，到骨未肯休。
執友自青雲，蹭跳老滄洲。
破除世萬事，麯生聊可謀。
危言竟何補，軟語祇自羞。
成此一段奇，政坐多牢愁。
收拾萬丈光，千古射斗牛。
開卷想清標，凜如對霜秋。
閉戶味膏馥，妄言希驊騮。